Vliegtuig tref boom tydens noodlandingDie beskadigde Ryan Navion-vliegtuig. (Foto: Netcare 911) ’n Vlieënier is ongedeerd nadat hy Donderdagoggend ’n noodlanding op ŉ plaas in die Hekpoort-omgewing in Gauteng uitgevoer het. Die ligte vliegtuig waarin hy gevlieg het se enjin het vermoedelik onklaar geraak. Shawn Herbst, woordvoerder van Netcare 911, het gesê paramedici is omstreeks 09:56 na die toneel langs die N4 naby ŉ privaat vliegveld ontbied waar die vlieënier, vermoedelik in sy sestigs, kop gehou en die vliegtuig geland het. ŉ Beskadigde Ryan Navion-vliegtuig is met paramedici se aankoms op die toneel aangetref. Dié vliegtuig het gedurende die noodlanding ŉ boom op die plaas getref. Die vlieënier is op die toneel deur paramedici ondersoek maar het vervoer na ŉ hospitaal van die hand gewys, het Herbst gesê. Die gebied is deur die toepaslike owerhede afgesper en ŉ ondersoek is van stapel gestuur om vas te stel wat presies verkeerd geloop het. Die beskadigde Ryan Navion-vliegtuig. (Foto: Netcare 911)